**პოეტური შემღებანი**

ეს მოხდა 1948 წლის გაზაფხულზე...

რუსთაველის თეატრის ახალი დადგმა, ალექსანდრე ყაზბეგის "ქეთევან დედოფალი" ვნახე, გარეთ გამოვდიოდი. ჩემ წინ ორი ჩემი მეგობარი ახალგაზრდა მწერალი შევნიშნე. ისინი აღგზნებით ეკამათებოდნენ ერთმანეთს. სიტყვას არ აცლიდნენ, ღელავდნენ, ეტყობოდათ, ახალ სპექტაკლს ნოყიერი საზრდო მიეცა მათთვის. ერთი, მეტად სულსწრაფი, ჩქარობდა დასკვნების გამოტანის დროს, მხოლოდ ნაკლს აღნიშნავდა და რატომღაც დადებითზე დუმდა. მეორე, უფრო დინჯი და აუჩქარებელი, როგორც ყოველთვის, ახლაც დაფიქრებულად მსჯელობდა. მე მათ წამოვეწიე, ჩემმა მისვლამ კამათი უფრო ზომიერი გახადა: ბოლოს და ბოლოს მოკამათენი შეთანხმდნენ. მათ დაასკვნეს, რომ მიუხედავად ზოგიერთი ნაკლისა, თეატრმა დადებითი სპექტაკლი შექმნა, რეჟისორმა გზა მისცა ახალგაზრდა ნიჭიერ აქტიორებს, მხატვარს... წარუშლელ შთაბეჭდილებას ახდენს ახალგაზრდა მსახიობის ვ. დოლიძის თამაში. მან ორიგინალური სახე შექმნა სამშობლოს ღალატით სინდისის ქენჯნისაგან შეძრწუნებული კონსტანტინე ბატონიშვილისა. ეპოქის სტილი და კოლორიტი კარგად აღუდგენია ნიჭიერ მხატვარს ფ. ლაპიაშვილს... თეატრის არჩევანი - ალ. ყაზბეგის იუბილეს "ქეთევან დედოფლით" შეხვედროდა, - მისასალმებელ მოვლენად მიიჩნიეს.

ამის შემდეგ საუბარი ალ. ყაზბეგის დრამის ირგვლივ დატრიალდა და წმინდა ლიტერატურული ხასიათი მიიღო. მე საინტერესოდ მეჩვენა ეს საუბარი და შინ დაბრუნებისთანავე აღვადგინე.

აი მათი პაექრობის თითქმის სიტყვასიტყვაობითი ჩანაწერი:

პ ი რ ვ ე ლ ი: მე კარგა ხანია ალექსანდრე ყაზბეგის დრამატურგიული ნაწერებისათვის აღარ გადამიხედავს და უნდა ვთქვა, რომ დიდი სიამოვნება განმაცდევინა დღევანდელმა წარმოდგენამ... ყაზბეგს რომ ადრევე არ დაენებებინა ამ ჟანრისთვის თავი, ჩვენი დრამატურგიის ფესვები უფრო ღრმა იქნებოდა, უფრო ძარღვიანი. ჩემი აზრით, "ქეთევან დედოფალი" მოკლებული არაა დიდი მწერლის ხელს.

მ ე ო რ ე. მაინც მისი პროზა უფრო მდიდარია, მაღალი, სრულქმნილი.

პ ი რ ვ ე ლი. ცხადია, მაგრამ განა ამ დრამაში ცოტა ბრწყინვალე გაელვებანია? ჯერ მარტო კახელი გლეხის შეპყრობის სცენა რად ღირს!... სპარსელები გლეხს ხარს წაართმევენ... როდესაც ის აღშფოთდება და წინააღმდეგობას უწევს, ხეზე მიაკრავენ, სიკვდილით ემუქრებიას... სიკვდილი არ აშინებს ქართველ გლეხს, მისი სული უტეხია, დაუმორჩილებელი. მაშინ სპარსელები მას წამებისათვის ამზადებენ.

"რეგვენო, გულ-მკერდს გაგიფატრავთ, გაწამებთ..." ემუქრებიან სპარსელები.

"ბოლოს ხომ მოვკვდები".... - უპაუხებს გლეხი.

"გულს ამოგართმევთ, სისხლს გამოვწურავთ!" - თავს დაჰკივიან ჯალათები.

"ბოლოს ხომ მოვკვდები"... ისევ დინჯად უპასუხებს ხელ-ფეხგაკრული გლეხი.

"მოკვდები მა რა მოგივა!...

"მოვკვდები და მოვისვენებ, მოვკვდები და სასუფეველს მივიღებთ!" - არა ტყდება სამშობლოს ერთგული გლეხი ამ ადგილმა ვაჟა-ფშაველას "სტუმარ-მასპინძელი" გამახსენა.

მ ე ო რ ე. მაინც რატომ?

პ ი რ ვ ე ლი. აბა გაიხსენე ზვიადაურის წამების აღწერა: ქისტები ხევსურ ზვიადაურს გარს შემორტყმიან. უნდათ თავიანთ მკვდარს დააკლან, რომ საიქიოს მის მსახურად და "ჯღანის მბანველად" აქციონ ურჩი სტუმარი...

"ჩვენს მკვდარსაც შეეწირები!"' - ჩასძახიან ქისტები ზვიადაურს.

"ძაღლ იყოს თქვენი მკვდრისადა!" - გაჰკივის ხანჯალდაბჯენილი ხევსური. მან კარგად იცის, რასაც ნიშნავს "სხვის მკვდარისად" სულის შეწირვა, ამიტომ არ ტყდება დ ქისტების ყოველ დაძახილზე, რომ მათ მკვდარს შეეწიროს, თვალის დაუხამხამებლად იმეორებს: "ძაღლ იყოს თქვენი მკვდრისადა, ძაღლ იყოს თქვენი მკვდრისადა!"

მ ე ო რ ე. მსგავსება არის, მაგრამ ეს მსგავსება გარეგნულია: ორივე შემთხვევაში აწამებენ კაცს, ქართველ კაცს აწამებენუცხო მოძალადენი...

პ ი რ ვ ე ლი. არა, აქ მე უფრო შინაგან, სულიერ მსგავსებას ვხედავ... აბა კარგად ჩავუღრმავდეთ საკითხს. ორივე შემთხვევაში მოძალადეთა მიზანი წამება ან დასჯა კი არ არის, არმედ "სულის გატეხა", სულის დამორჩილება; ერთის ქისტი მიცვალებულია მონა-მორჩილად ქცევა, მეორის - სამშობლოს მოღალატედ გახდომა. დასჯა იწყება მხოლოდ მაშინ, როცა სული არ ტყდება და მოძალადეთა მიზანი მიუღწეველი რჩება. ზვიადაურს და კახელ გლეხს "სულის დაკარგვისა" უფრო ეშინოდათ, ვიდრე ფიზიკური წამებისა და სიკვდილისა, ამიტომ ამბობს ზვიადაური სიკვდილის წინ: ძაღლ იყოს თქვენი მკვდრისადაო... ე. ი. მე მოვკვდები, მაგრამ ჩემი სული ცოცხალი დარჩება, თქვენს მკერდს არ შეეწირებაო!

მ ე ო რ ე. მერე განა კახელი გლეხიც მაგას ამბობს?

პ ი რ ვ ე ლი. დიახ, სწორედ ამას ამბობს სხვა სიტყვებით: მაწამეთ, გული ამომართვით, მაგრამ იცოდეთ, არ გავტყდები, ბოლოს ხომ მოვკვდები, მეც დავისვენებ და ჩემი სულიც სასუფეველს დაიმკვიდრებსო.

მ ე ო რ ე. ახლა უფრო ნათელი გახდა შენი დაკვირვება და ვაჟას "ძაღლ იყოს თქვენი მკვდრისადა" მართლაც დაემსგავსა ყაზბეგის "ბოლოს ხომ მოვკვდები"-ს, მაგრამ ახლა მე მათხოვე ყური, რაღაც საინტერესო და ამ მოვლენის მსგავსი მეც შევნიშნე ყაზბეგის პიესაში. აქ უკვე ყაზბეგი ენათესავება, უკეთ რომ ვთქვათ, ეხმიანება წინა დროების ერთ პოეტს... გაიხსენე კონსტანტინე ბატონიშვილისა და ქეთევან დედოფლის შეხვედრა. სიყვარულისაგან გაშმაგებული ბატონიშვილი დედოფალს მუხლმოდრეკილი ეუბნება: გ ა მ ხ ე ც ე ბ უ ლ ი ს ი ყ ვ ა რ უ ლ ი გ უ ლ ს მ ი ხ ო კ ა ვ ს ო ....

პ ი რ ვ ე ლ ი. ეს ხომ ალექსანდრე ჭავჭავაძეა!

განმხეცებია, ვაჰ, სიყვარული,

და გულსა მიხოკს, ვითა ლომია!

მ ე ო რ ე. ალბათ ალექსანდრე ყაზბეგი თავისი სეხნიის ამ შესანიშნავ ლექსს ხშირად ღიღინებდა გულში და ხედავ, სად გამოუჟონავს.

პ ი რ ვ ე ლი. ხდება შემთხვევითი შეხვედრებიც... ამ რამდენიმე ხნის წინათ გამოვაქვეყნე ერთი პატარა ლექსი, რომლის გამოც ერთმა საკმაოდ ცნობილიმა მწერალმა ხუთიოდე უცხოელი პოეტის გვარი დამისახელა, როგორც ჩემი უმნიშვნელო ლექსის პირელწყარო. რას იტყვი ამაზე?

მ ე ო რ ე. ჰო, მახსოვს, კარგად ვიცნობ იმ პატივცემული გვამის შემოქმედების პირველწყაროებსაც! მას ალბათ საკუთარი გამოცდილება ალაპარაკებდა. ჩვენ ახლა მათ მსგავსებაზე არა ვმსჯელობთ, მიმბაძველობა და მონური ეპიგონობა სხვა არის და სულთა ნათესაობა, ან ცალკეულ განწყობილებათა ერთგვარი შემღერება სხვა. ერთგან სისტემაა, მეორეგან გამონაკლისი... ჩვენი მწერლობის ბუმბერაზები თავისი ხმით მღეროდნენ, და თუ ხანდახან სხვისი კილო გაერეოდა ან წამოსცდებოდათ, ეს იმ მაგნიტური ძალის ბრალია, რითაც ისინი ერთმანეთს ხიბლავდნენ, იზიდავდნენ... ხშირად ტრადიციული ლექსის ეშხი ნოვატორის ხმასაც კი ასხვაფერებს.

პ ი რ ვ ე ლ ი. ჰო, ორბელიანი გამხსენდა. მის ომახიან, წმინდა ქართულ ხმაში ზოგჯერ საიათნოვას ყარაჩოღული წკრიალა კილო იელვებდა ხოლმე. აკაკიც წერდა მუხამბაზებს, ხოლო ვახტანგ ორბელიანი მუხამბაზით ცდილობდა მუხამბაზის განდევნას:

მე არ მიყვარს კილო მუხამბაზისა,

კინტოტ კილო, კილო შუა ბაზრისა!

მ ე ო რ ე. რამდენიმე ასეთი, ერთი შეხედვით, წვრილმანი შეუსწავლელი... ნეტავ რას აკეთებენ ჩვენი ლიტერატურის მკვლევარები?

პ ი რ ვ ე ლ ი. ისინი უფრო სერიოზული საქმეებით არიან ჯერჯერობით გართულნი... მაგრამ დავეხსნათ მათ. მე ერთ საინტერესო ამბავსაც გეტყვი. ამაზე ბევრი მფიქრია და, რახან სიტყვამ მოიტანა, არ დაგიმალავ, მე შევნიშნე სგულისხმო შემღებათა ქსოვილი, რომელიც ლავრენტი არდაზიანსა და ილია ჭავჭავაძეს, დანიელ ჭონქაძესა და ილია ჭავჭავაძეს, გრიგოლ ორბელიანსა და ნიკოლოზ ბარათასვილს, იმავე გრიგოლსა და ილიას ერთმანეთთან საოცრად ანათესავებს. ეს შემღერებანი შეუიარღებული ყურისათვის შეუმჩნეველნი არიან... მათი მოსმენის და შედარების შემდეგ ეს გოლიათები ჩვენთვის უფრო საყვარელნი ხდებიან, რადგან მათ ერთმანეთის სიტყვები გულით უტარებით, უღიღინიათ, მეორე ოდესმე ბაგეს უნებურად წამოსცდენია, როგორც თავისი.

მ ე ო რ ე: ამას, ალბათ, საერთო მიზანი, მიმართულება იწვევდა?!

პ ი რ ვ ე ლ ი: არა, მე საერთო იდეიდან გამომდინარე სულიერ ნათესაობაზე არ ვლაპარაკობ... ამაზე ისედაც ბევრს წერენ, წერენ და საჭიროც არის. ჩემი კვლევის საგანი თუ სარბიელი უფრო ვიწროა.

მ ე ო რ ე: მაინც?

პ ი რ ვ ე ლ ი: არა, მე საერთო იდეიდან გამომდინარე სულიერ ნათესაობაზე არ ვლაპარაკობ... ამაზე ისედაც ბევრს წერენ, წერენ და საჭიროც არის. ჩემი კვლევის საგანი თუ სარბიელი უფრო ვიწროა.

მ ე ო რ ე: მაინც?

პ ი რ ვ ე ლ ი: უნდა გამოვტყდე, ჯერ საგულდაგულოდ არ შემიმოწმებია, აქამდე სხვასაც აქვს თუ არა შენიშნული ეს მოვლენა, ამიტომ პირველობას არ ვიჩემებ, თუმცა...

მ ე ო რ ე: რაც აქამდე დაასახელე, ჩემთვის პირველი გაგონებაა.

პ ი რ ვ ე ლ ი: თუმცა, შესაძლოა, რომელიმე მაგალითი ვისმეს ჩემზე ადრე შენიშნულიც ჰქონდეს, მაგრამ, როგორც მახსოვს, ეს საკითხი ცალკე არავის დაუყენებია.

მ ე ო რ ე: კარგი, ეს ვრცელი შესავალი შენი წიგნისათვის შეინახე.

პ ი რ ვ ე ლ ი: ჰო, ვიწყებ... აბა გავიხსენოთ არდაზიანის "სოლომონ ისაკიჩ მეჯღანიაშვილი".

მ ე ო რ ე: გავიხსენე... ველოდები სასწაულს!

პ ი რ ვ ე ლ ი: როგორ შერთეს ცოლი მეჯღანუაშვილს?

მ ე ო რ ე: შეუცვალეს... ლამაზი გაასინჯეს და მახინჯი ჩაუგორეს ლოგინში.

პ ი რ ვ ე ლ ი: ასეა... ახლა ეს მითხარი, როგორ შერთეს ცოლი ლუარსაბ თათქარიძეს?

მ ე ო რ ე: ლუარსაბსაც ასევე... თუმცა არა, ლუარსაბის ძმას დავითს აჩვენეს ლამაზი ქალი და საცოდავ ლუარსაბს ეკლესიაში გვერდით მახინჯი დარეჯანი დაუყენეს... აქ განსხვავებაა.

პ ი რ ვ ე ლ ი: მთავარია ლამაზის მაგიერ მახინჯის შეტყუება! თუ დავუმატებთ იმასაც, რომ სახელები ლუარსაბ და დარეჯან იმავე რომანში გვხვდება, ჩემი დაკვირება უფრო საფუზვლიანად მოგვეჩვენება... გაიხსენე დარეჯან და ლუარსაბ რაინდაძეები! ეს სახელები რეალისტურ პროზაში პირევლად არდაზიანმა იხმარა...

მ ე ო რ ე: კარგი, ვთქვათ, ასეა... ჭონქაძე და ილია რაღად ახსენე ერთად?

პ ი რ ვ ე ლ ი: დიახ... გავიხსენოთ "სურამის ციხიდან" ოსმანაღას თავგადასავალი: ოსმან-აღას და ნატოს სიყვარული. მრისხანე ბატონი... ოსმან-აღას დაპატიმრება. ნატოს გაუპატიურება.. ბატონის სიკვდილი... ოსმან-აღას გაყაჩაღება. ახლა "გლახის ნააბმობი" გავიხსენოთ, გაბრიელის და...

მ ე ო რ ე: გაბრიელის და თამროს უბედური სიყვარული!

ოღონდაც, ოღონდაც, აქაც აპატიმრებენ ვაჟს... ქალს აუპატიურებენ. სწორედ ასეა. შენ...

პ ი რ ვ ე ლ ი: მოიცა... ახლა გრიოგლ ორბელიანი და ილია ჭავჭავაძე შევახვედროთ ერთმანეთს!

თუმცა ისინი ლიტერატურული რაყიფები იყვნენ, მაგრამ ცნობილია, როგორ უყვარდათ ერთმანეთის პოეზია. განსაკუთრებით ილია აღმერთებდა გრიგოლს... გარდა იმისა, რომ მათი პიესები "სადღეგრძელო" და "აჩრდილი" პოეტური აღნაგობით ერთმანეთს ძალზე უახლოვდება, აი, რა ტექსტური მსგავსებას ვხედავთ მათ შორის:

**ნეტა იმ ვაჟკაცს, ნეტა იმ გმირსა,** ის თავის ხალხში აღარ მოჰკვდება,

**მას განაცოხელებს სიმღერა ხალხთა, შორს საუკუნეთა ეტყვის მის სახელს.** და არა ერთხელ **ჭაბუკთა ყრმათა ხმლის ტარზე ძლიერ აუთრთოლებს ხელს,** იმ სიმღერას რა ისმენს **მხცოვანი, სიბერის ჟამსა კვლავ მოიფონებს...**

ეს სიტყვები ილიას მადლიან კალამს ეკუთვნის, ახლა გრიგოლს მოვუსმინოთ:

**გმირნო, მამულის მადიდნო,** თქვენა ხართ ჩვენი დიდება,

**თქვენთა სახელთა ამაყად წარმოთქვამს შთამომავლობა,**

თქვენთა საქმეთა მოთხრობით მოხუცს ცრემლ მოედინება,

**მხნეობით აღტაცებული ჭაბუკი ხმალსა მისწვდება!**

მ ე ო რ ე: კი მაგრამ, თარიღები... პირველთქმა ვისია?

პ ი რ ვ ე ლ ი: ილიამ პირვანდელი ვარიანტი თავისი პოემისა 1859 წელს დაამთავრა, საბოლოო რედაქცია კი 1872 წელს. ორბელიანმა, თუ არ ვცდები, 1827-1870 წლებში დაწერა "სადღეგრძელო"... მაგრამ მე ამჟამად მონათესავე პოეტურ სულთა შემღერების საკითხი უფრო მიზიდავს, ვიდრე თარიღები.. ამ მხრივ მართლაც საგულისხმოა ვახატნგ ორბელიანის მშვენიერი პოემა "იმედი", რომელიც ორივე პოემას ენათესავება.

მ ე ო რ ე: საინტერესოა, ვინ უფრო ადრე გამოაქვეყნა პოემა. ილიამ თუ გრიგოლმა?

პ ი რ ვ ე ლ ი: არც გამოქვეყნებას აქვს მნიშვნელობა ამ საკითხის გადაწყვეტისათვის... ხშირად პოეტი გვიან აქვეყნებს, მაგრამ იგი მეგობრებს უკითხავს, ან ხელნაწერად ავრცელებს... ერთის გულში დანთებული ნაპერწკალი მეორის გულს ედება და...

მ ე ო რ ე: ბარათაშვილზე რაღას იტყვი?

პ ი რ ვ ე ლ ი: ბარათაშვილი ბოლოსთვის შემოვინახოთ... გასხოვს, ცნობილი:

ნუ დავიმარხო ჩემსა მამულში, ჩემთა წინაპართ საფლავებს შორის,

ნუ დამიტიროს სატრფომ გულისა, ნუღა დამეცეს ცრემლი მწუხარის.

ახლა გრიგოლ ორბელიანის თითქმის მივიწყებული სიტყვები გაიხსენე:

ვაი თუ ჩვემთან, უდროოდ შეავბედმან, აქ განმისაზღვრა მეც აღსასრული,

ვაი თუ მოვკვდე მეც ობოლ მწირად, გულს არ დაეცეს სატრფოს ცრემლი?

არ მესმის მისი ხმა ნუგეშისა, სიკვდილის ჟამის დამატკბობელი..

რას იყტვით, მეგობარო? თუ ისევ თარიღებს შემეკითხები?

მაგრამ მეგობარი მას აღარ უსმენდა, დაცარიელებულ რუსთაველის პროსპექტს გაჰყურებდა დაფიქრებული.

1958 წ.